A Bizottság határozata
(1992. március 2.)
az ANIMO hálózat használatához biztosítandó térképekről
(92/176/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 91/628/EGK irányelvvel [1] módosított, az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 20. cikkének (3) bekezdésére,
mivel a Bizottság 1991. július 19-én elfogadta az állat-egészségügyi hatóságokat összekötő számítógépes hálózatról (ANIMO) szóló 91/398/EGK határozatot [3] és 1992. február 21-én az ANIMO számítógépes hálózat egységei felsorolásáról és azonosítóinak létrehozásáról szóló 92/175/EGK határozatot [4];
mivel a számítógépes hálózat (ANIMO) zökkenőmentes működésének biztosítása érdekében térképeket kell készíteni a helyi egységek és a hozzájuk tartozó területek, valamint az állat-egészségügyi határállomások elhelyezése érdekében;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Minden tagállam 1992. május 1. előtt eljuttat a Bizottságnak egy vagy több, A4-es vagy A3-as méretű, a méretarányt feltüntető térképet a megfelelő központi egységgel kapcsolatban álló helyi egységekről, azok földrajzi elhelyezkedésének azonosítására.
(2) A tagállamok által az (1) bekezdéssel összhangban küldött tájékoztatás alapján a Bizottság 1992. július 1. előtt eljuttatja a tagállamoknak a Bizottságnak megküldött térképek teljes sorozatát.
2. cikk
(1) A lehetséges problémák elhárítása érdekében minden tagállam 1992. július 1. előtt eljuttat a Bizottságnak egy olyan A4-es vagy A3-as méretű, a méretarányt feltüntető térképet, amelyen minden egyes helyi egység megtalálható a kódszámával együtt.
(2) Az (1) bekezdéssel összhangban a Bizottság a részére megküldött térképekből összeállít egy sorozatot. E sorozatot a tagállamok központi hatóságai számára hozzáférhetővé kell tenni.
3. cikk
(1) Minden tagállam 1992. május 1. előtt eljuttat a Bizottságnak egy A4-es vagy A3-as méretű, a méretarányt feltüntető térképet annak érdekében, hogy az állat-egészségügyi határállomások földrajzi elhelyezkedését azonosítani lehessen.
(2) A tagállamok által az (1) bekezdéssel összhangban küldött tájékoztatás alapján a Bizottság 1992. július 1. előtt eljuttatja a tagállamoknak a Bizottságnak megküldött térképek egy teljes sorozatát.
4. cikk
Az 1. cikk (2) bekezdésében, a 2. cikk (2) bekezdésében és a 3. cikk (2) bekezdésében említett térképgyűjteményt a Bizottság szabályos időközönként frissíti, különösen a tagállamok által megküldött, a helyi egységek területével kapcsolatos módosításokra és a hálózatba tartozó egységek listájának bármilyen változására vonatkozó információkra figyelemmel.
5. cikk
Ennek a határozatnak a tagállamok a címzettjei.
Kelt Brüsszelben, 1992. március 2-án.